
Likumprojekts "Grozījumi likumā "Par bīstamo iekārtu tehnisko uzraudzību"" 
Izdarīt likumā "Par bīstamo iekārtu tehnisko uzraudzību" (Latvijas Republikas Saeimas un Ministru Kabineta Ziņotājs, 1998, 21. nr.; 2000, 9. nr.; 2004, 20. nr.; 2005, 24. nr.; 2008, 15. nr.; 2009, 1. nr.; 2009, 14. nr.; Latvijas Vēstnesis 2019, 219. nr. ) šādus grozījumus:
1. Papildināt 1.pantu ar 5.punktu šādā redakcijā: 
"5) bīstamo iekārtu reģistrs  - valsts informācijas sistēma bīstamo iekārtu tehniskās uzraudzības nodrošināšanai un vienotai bīstamo iekārtu uzskaitei, kas satur sistematizētu un detalizētu informāciju par bīstamajām iekārtām, darbībām ar bīstamajām iekārtām, bīstamo iekārtu valdītājiem, bīstamo iekārtu pārbaudēm."
2. Izteikt 3.panta otro daļu šādā redakcijā: 
"(2) Bīstamās iekārtas, to klasifikāciju, izņēmumus atbilstoši iekārtu uzbūvei un funkcionalitātei, iekārtu būtiskās drošības prasības un prasības, kas jāievēro, organizējot un veicot darbus ar bīstamajām iekārtām, bīstamo iekārtu tehniskās uzraudzības prasības, tajā skaitā prasības pārbaudes veicējiem, un kārtību, kā arī bīstamo iekārtu izslēgšanas no bīstamo iekārtu reģistra un informācijas ievadīšanas reģistrā kārtību nosaka Ministru kabinets."
3. Izteikt 6.pantu šādā redakcijā: 
"6.pants. Bīstamo iekārtu uzraudzību un kontroli veic, kā arī tehniskās uzraudzības normatīvo aktu prasību ievērošanu uzrauga Patērētāju tiesību aizsardzības centrs saskaņā ar šo likumu, likumu “Par atbilstības novērtēšanu”, Patērētāju tiesību aizsardzības centra nolikumu un citiem normatīvajiem aktiem un citas institūcijas Ministru kabineta noteiktajā kārtībā."
4. Izteikt 8.panta pirmās daļas 5.punktu šādā redakcijā:
"5) jābūt apgādātām ar inspicēšanas institūcijas izsniegtu pārbaudes zīmi, kas novietota uz bīstamās iekārtas vai, ja tas nav iespējams, tiek glabāta iekārtas lietošanas dokumentācijā un apliecina, ka attiecīgajai iekārtai noteiktajā kārtībā ir veikta pārbaude."
5. Izteikt 11.pantu šādā redakcijā:
· "11.pants. Informāciju par bīstamās iekārtas pārbaudi, tās rezultātu un detalizētos pārbaudes datus ievada bīstamo iekārtu reģistrā atbilstoši šī likuma un normatīvajos aktos noteiktajām prasībām."
6. Izslēgt 12.pantu.
7. Izteikt 13.pantu šādā redakcijā:
· "13.pants. Inspicēšanas institūcijām ir pienākums:
· 1) pēc bīstamās iekārtas valdītāja vai tā pilnvarotā pārstāvja pieprasījuma:
·     a) reģistrēt bīstamās iekārtas bīstamo iekārtu reģistrā;
·     b) izslēgt bīstamās iekārtas no bīstamo iekārtu reģistra;
·     c) ievadīt izmaiņas bīstamo iekārtu reģistrā bīstamās iekārtas valdītāja maiņas gadījumā;
· 2) ievadīt bīstamo iekārtu reģistrā šā likuma 11.pantā minēto informāciju par bīstamās iekārtas pārbaudi;
· 3) aktualizēt citus bīstamo iekārtu reģistra datus atbilstoši normatīvajos aktos noteiktajam."
8. 14.pantā:
papildināt pantu ar 11) punktu šādā redakcijā:
"11) nodrošināt bīstamo iekārtu reģistrāciju bīstamo iekārtu reģistrā un normatīvajos aktos paredzēto bīstamo iekārtu pārbaužu veikšanu bīstamās iekārtas lietošanas uzsākšanai;"
izteikt 2.punktu šādā redakcijā:
"2) lietot un uzturēt bīstamās iekārtas atbilstoši normatīvo aktu prasībām;"
izteikt 5.punktu šādā redakcijā:
· "5) neuzsākt vai nekavējoties pārtraukt bīstamo iekārtu lietošanu, ja:
·      a) bīstamās iekārtas nav reģistrētas bīstamo iekārtu reģistrā;
·      b) bīstamajām iekārtām normatīvajos aktos noteiktajos termiņos un kārtībā nav veiktas pārbaudes vai pārbaudes rezultātā konstatēts, ka atbilstoši normatīvajos aktos noteiktajam iekārtas turpmāka lietošana nav pieļaujama;
·      c) lietošanas vai uzturēšanas laikā konstatēts, ka bīstamās iekārtas rada vai var radīt draudus cilvēku veselībai, dzīvībai, videi vai materiālām vērtībām;
·      d) konstatēti bīstamo iekārtu bojājumi, kas atbilstoši normatīvajos aktos noteiktajam nepieļauj turpmāku iekārtas lietošanu;
·      e) konstatēts, ka nav ievērotas bīstamo iekārtu lietošanas dokumentācijā noteiktās prasības;
·      f) Patērētāju tiesību aizsardzības centrs  ir apturējis vai aizliedzis bīstamās iekārtas lietošanu;"
aizstāt 6.punktā vārdus "Vides valsts inspekcijai" ar vārdiem "Valsts vides dienestam"; 
papildināt pantu ar 7., 8., 9., 10., 11.punktu šādā redakcijā: 
· "7) ja konstatēta bīstamo iekārtu neatbilstība normatīvo aktu prasībām, veikt atbilstošas korektīvās darbības, lai nodrošinātu iekārtu atbilstību;
· 8) pēc Patērētāju tiesību aizsardzības centra pieprasījuma sniegt nepieciešamo informāciju un dokumentāciju, kas pierāda iekārtu atbilstību normatīvo aktu prasībām;
· 9) sadarboties ar Patērētāju tiesību aizsardzības centru, lai novērstu bīstamo iekārtu radīto risku;
· 10) valdītāja maiņas gadījumā, nododot citas personas valdījumā bīstamās iekārtas, nodrošināt, ka tās ir apgādātas ar normatīvajos aktos noteikto dokumentāciju un marķējumiem, un, pārņemot bīstamās iekārtas valdījumā, normatīvajos aktos noteiktajā kārtībā nodrošināt valdījuma tiesību reģistrāciju bīstamo iekārtu reģistrā;
· 11) nodrošināt bīstamo iekārtu reģistra datu aktualizāciju un bīstamās iekārtas izslēgšanu no bīstamo iekārtu reģistra atbilstoši normatīvajos aktos noteiktajai kārtībai."
9. Izslēgt 15.panta 1.punktu.
10. Papildināt likumu ar V1 nodaļu šādā redakcijā:
· 
· "V1 nodaļa

· Bīstamo iekārtu valsts uzraudzība
·  

· 16.1 pants. (1) Patērētāju tiesību aizsardzības centrs, veicot bīstamo iekārtu uzraudzību un kontroli, nepieciešamības gadījumā var organizēt bīstamo iekārtu ekspertīzi.
· (2) Ar bīstamās iekārtas ekspertīzi saistītos izdevumus sedz Patērētāju tiesību aizsardzības centrs.
· (3) Ja konstatēts, ka bīstamā iekārta neatbilst normatīvo aktu prasībām, ar ekspertīzi saistītos izdevumus atlīdzina bīstamās iekārtas valdītājs.
· (4) Izdevumi atlīdzināmi piecu dienu laikā no izdevumus apliecinoša dokumenta saņemšanas. Ja bīstamās iekārtas valdītājs atsakās segt izdevumus, Patērētāju tiesību aizsardzības centrs tos piedzen civilprocesuālā kārtībā.
· 16.2 pants. (1) Patērētāju tiesību aizsardzības centra amatpersona, konstatējot bīstamo iekārtu tehnisko uzraudzību regulējošo normatīvo aktu pārkāpumu, ņemot vērā pārkāpuma raksturu un iespējamo ietekmi, kā arī citus būtiskus apstākļus, ir tiesīga:
·           1) pieņemt lēmumu par lietas izbeigšanu, izsakot aicinājumu bīstamās iekārtas valdītājam turpmāk savā darbībā nodrošināt atbilstību bīstamo iekārtu tehnisko uzraudzību regulējošo normatīvo aktu prasībām;
·           2) sniegt norādījumus bīstamās iekārtas valdītājam par bīstamās iekārtas atbilstības normatīvo aktu prasībām nodrošināšanu, nosakot termiņu konstatētā pārkāpuma novēršanai;
·          3) pieprasīt, lai bīstamās iekārtas valdītājs tās noteiktajā termiņā iesniedz korektīvo darbību (pasākumu) plānu konstatētā pārkāpuma novēršanai;
·          4) pieņemt lēmumu apturēt bīstamās iekārtas lietošanu līdz neatbilstības novēršanai, ja konstatētais pārkāpums rada tiešus draudus cilvēku veselībai, dzīvībai, videi vai materiālajām vērtībām, nosakot lēmuma adresātam pienākumu nekavējoties, bet ne vēlāk kā piecu darbdienu laikā pēc bīstamās iekārtas ārpuskārtas tehniskās pārbaudes veikšanas informēt Patērētāju tiesību aizsardzības centru par lēmuma izpildi.
· (2) Šā panta pirmās daļas 2. un 3.punktā minētās tiesības neliedz Patērētāju tiesību aizsardzības centram pieņemt šā panta ceturtajā daļā minēto lēmumu apturēt vai aizliegt bīstamās iekārtas lietošanu.
· (3) Korektīvo darbību (pasākumu) plānā bīstamās iekārtas valdītājs norāda veicamās darbības un to izpildes termiņu konstatētā pārkāpuma novēršanai, nepārsniedzot vienu mēnesi, izņemot gadījumus, kad ilgāku termiņu pamato paredzēto korektīvo darbību (pasākumu) veids. Plāns stājas spēkā ar brīdi, kad Patērētāju tiesību aizsardzības centrs apstiprina tā pieņemšanu un rakstveidā apliecina bīstamās iekārtas valdītājam, ka attiecīgās korektīvās darbības (pasākumi) ir pietiekamas pārkāpuma novēršanai. Patērētāju tiesību aizsardzības centrs apliecinājumu par plāna pieņemšanu paziņo Paziņošanas likumā noteiktajā kārtībā.
· (4) Bīstamās iekārtas valdītājs nekavējoties, bet ne vēlāk kā piecu darbdienu laikā pēc šā panta pirmās daļas 2.punktā minētajos norādījumos noteiktā termiņa beigām vai pēc šā panta trešajā daļā minētajā korektīvo darbību (pasākumu) plānā noteiktā pārkāpuma novēršanas termiņa beigām informē Patērētāju tiesību aizsardzības centru par izpildi, pievienojot izpildi apliecinošus pierādījumus. Ja bīstamās iekārtas valdītājs nenodrošina pārkāpuma novēršanu noteiktajā termiņā vai noteiktajā termiņā neiesniedz korektīvo darbību (pasākumu) plānu un pārkāpums ir atzīstams par būtisku, Patērētāju tiesību aizsardzības centrs ir tiesīgs pieņemt lēmumu apturēt bīstamās iekārtas lietošanu līdz neatbilstības novēršanai vai aizliegt tās lietošanu. Lēmuma adresāts nekavējoties, bet ne vēlāk kā piecu darbdienu laikā pēc lēmumā noteiktā termiņa beigām informē Patērētāju tiesību aizsardzības centru par lēmuma izpildi, pievienojot izpildi apliecinošus pierādījumus.
· (5) Ja lēmumi, kas pieņemti saskaņā ar šā panta pirmās daļas 4.punktu, ceturto daļu vai šā likuma 16.3 panta otro daļu, nav izpildīti labprātīgi, Patērētāju tiesību aizsardzības centrs tos izpilda piespiedu kārtā saskaņā ar Administratīvā procesa likumu.
· 16.3 pants. (1) Šā likuma 16.2 panta pirmās daļas 4.punktā un ceturtajā daļā minētie lēmumi apturēt vai aizliegt bīstamās iekārtas lietošanu ir spēkā no to pieņemšanas brīža.
· (2) Patērētāju tiesību aizsardzības centra amatpersonas šā likuma 16.2 panta pirmās daļas 4.punktā minēto lēmumu apturēt bīstamās iekārtas lietošanu tā adresāts var apstrīdēt Patērētāju tiesību aizsardzības centra direktoram 10 darbdienu laikā no lēmuma spēkā stāšanās dienas. Lēmuma apstrīdēšana neaptur tā darbību. Lēmums par apstrīdēto lēmumu ir spēkā no tā pieņemšanas brīža.
· (3) Patērētāju tiesību aizsardzības centra šā likuma 16.2 panta ceturtajā daļā minēto lēmumu apturēt vai aizliegt bīstamās iekārtas lietošanu un šā panta otrajā daļā minēto lēmumu par apstrīdēto lēmumu tā adresāts var pārsūdzēt tiesā Administratīvā procesa likumā noteiktajā kārtībā. Lēmuma pārsūdzēšana neaptur tā darbību."
11. 19.pantā:
izteikt otro daļu šādā redakcijā:
· "(2) Par nereģistrētas vai tādas bīstamās iekārtas lietošanu, kurai normatīvajos aktos noteiktajos termiņos un kārtībā nav veiktas pārbaudes vai pārbaudes rezultātā konstatēts, ka atbilstoši normatīvajos aktos noteiktajam iekārtas turpmāka lietošana nav pieļaujama, piemēro naudas sodu bīstamās iekārtas valdītājam fiziskajai personai no piecām līdz simt četrdesmit naudas soda vienībām, bet juridiskajai personai - no divdesmit līdz divsimt astoņdesmit naudas soda vienībām."
papildināt pantu ar piekto daļu šādā redakcijā: 
· "(5) Par bīstamo iekārtu tehnisko uzraudzību regulējošajos normatīvajos aktos noteiktās informācijas neievadīšanu, nepienācīgu ievadīšanu vai nepatiesas informācijas ievadīšanu bīstamo iekārtu reģistrā piemēro brīdinājumu vai naudas sodu inspicēšanas institūcijai no divdesmit līdz simt četrdesmit naudas soda vienībām."
Likums stājas spēkā 2025.gada 1.janvārī. 

	Ministrs
	(paraksts*)
	V. Uzvārds


* Dokuments ir parakstīts ar drošu elektronisko parakstu

